

Αρκαλοχώρι, 09/ 4/2025

Προς: ΜΜΕ

**ΔΕΛΤΙΟ ΤΥΠΟΥ**

**«Μία λαμπάδα… ένα Χαμόγελο»- Με επιτυχία τα Πασχαλινά Παζάρια του Χαμόγελου του Παιδιού σε Αρκαλοχώρι και Καστέλλι**

Με επιτυχία πραγματοποιήθηκαν τα Πασχαλινά Παζάρια που διοργανώθηκαν σε Αρκαλοχώρι και Καστέλλι, από "Το Χαμόγελο του Παιδιού".

Αρκετοί πολίτες ανταποκρίθηκαν στο κάλεσμα του Δήμου και του Οργανισμού, δείχνοντας έμπρακτα την αλληλεγγύη και τη στήριξη τους, στα παιδιά και τις οικογένειες που βρίσκονται σε ανάγκη.

Τα Πασχαλινά Παζάρια πραγματοποιήθηκαν στην Πλατεία Ηρώων Πολυτεχνείου στο Αρκαλοχώρι και στην Κεντρική Πλατεία Καστελλίου ενώ ο κόσμος, είχε την ευκαιρία να αποκτήσει όμορφες χειροποίητες λαμπάδες και άλλα πασχαλινά είδη, βοηθώντας τα παιδιά και τις οικογένειες που χρειάζονται στήριξη.

Το Παζάρι στο Αρκαλοχώρι επισκέφθηκαν, ο Γενικός Γραμματέας του Δήμου Νίκος Μπελενιώτης και οι Αντιδήμαρχοι Γρηγόρης Καλογερίδης και Στέφανος Ψυλλάκης. Στο Καστέλλι, το παζάρι με τα υπέροχα δώρα για μικρούς και μεγάλους, που δημιουργήθηκαν με πολλή αγάπη, από τους πολύτιμους εθελοντές των Δημιουργικού Εργαστηρίου του Οργανισμού, επισκέφθηκαν οι Αντιδήμαρχοι Μανώλης Κουρλετάκης και Καλλιόπη Αποστολογιωργάκη, η Πρόεδρος της Δημοτικής Κοινότητας Καστελλίου Μαρία Σκουλούδη και ο Δημοτικός Σύμβουλος Γιώργος Κουτσαντωνακης, εκφράζοντας την ευγνωμοσύνη τους για τη στήριξη που έδειξαν οι δημότες στον Οργανισμό καθώς η βοήθεια του κόσμου, συμβάλλει ενεργά στη διαμόρφωση ενός περιβάλλοντος ασφάλειας και φροντίδας για κάθε παιδί.

Τα Πασχαλινά Παζάρια πραγματοποιήθηκαν στο πλαίσιο της συνεργασίας του Δήμου Μινώα Πεδιάδας με «Το Χαμόγελο του Παιδιού», με στόχο την στήριξη ευάλωτων ομάδων πληθυσμού, μέσα από κοινές δράσεις και πρωτοβουλίες που μπορούν να κάνουν τη διαφορά.

Για όσους δεν πρόλαβαν να επισκεφθούν τα Παζάρια, τα προϊόντα του οργανισμού είναι διαθέσιμα και στο e-shop: https://www.hamogelo.gr/gr/el/eshop/epochiaka/.